स्पेनविरुद्ध जापानको सनसनीपूर्ण जित
जापानले विश्वकप २०२२ मा सनसनीपूर्ण प्रदर्शन गर्ने क्रममा स्पेनलाई २–१ ले पराजित गर्दै समूह 'ई' मा शीर्षस्थान हासिल गरेको छ । यससँगै जापानले अन्तिम १६ मा चार वर्षअघिको उपविजेता क्रोएसियाविरुद्ध प्रतिस्पर्धा गर्ने निश्चित गऱ्यो ।
दोहा — जापानले विश्वकप २०२२ मा सनसनीपूर्ण प्रदर्शन गर्ने क्रममा स्पेनलाई २–१ ले पराजित गर्दै समूह 'ई' मा शीर्षस्थान हासिल गरेको छ । यससँगै जापानले अन्तिम १६ मा चार वर्षअघिको उपविजेता क्रोएसियाविरुद्ध प्रतिस्पर्धा गर्ने निश्चित गऱ्यो ।खलिफा अन्तर्राष्ट्रिय रंगशालामा बिहीबार भएको समूहको अन्तिम खेलमा अप्रत्यासित हार बेहोरेको स्पेन पनि समूहमा उपविजेताको रुपमा नकआउट चरणमा प्रवेश गऱ्यो । यही समूहको अल बायत रंगशालामा भएको रोमान्चक खेलमा जर्मनीले कोस्टारिकामाथि ४–२ को जित निकाल्दै स्पेनसमान चार अंक बनायो ।तर, राम्रो गोल अन्तरको आधारमा स्पेन अगाडि रहँदै अन्तिम १६ मा प्रवेश गऱ्यो । लुईस एनरिकेको टिमले क्वाटरफाइनल प्रवेशको लागि समूह एफ को विजेता मोरक्कोविरुद्ध प्रतिस्पर्धा गर्नेछ ।दोस्रो हाफमा पाँच गोल सम्भव भएको खेलमा मध्य अमेरिकी टिम कोस्टारिकाविरुद्ध जित हात पारेको जर्मनीको लागि कतार संस्करणको पहिलो खेलमा जापानविरुद्ध बेहोरेको २–१ के हार महंगो सावित भयो । चारपल्टको च्याम्पियन जर्मनीले स्पेनविरुद्ध गोलरहित खेलेको थियो । स्पेनलाई कोस्टारिकाविरुद्ध निकालेको ७–० को जित नकआउट पुऱ्याउने आधार बन्यो । दोस्रो खेलमा जापानलाई १–० ले हराएको कोस्टारिकाले समूहको अन्तिम खेल जितेको भए जर्मनीसँगै स्पेनको चुनौती पनि समूह चरणमै समाप्त हुने थियो ।तर, कोस्टारिले लिएको २–१ के अग्रता जोगाउन सकेन र हार बेहोऱ्यो । त्यसैले चारपल्टको च्याम्पियन जर्मनी लगातार दोस्रोपल्ट समूह चरणबाटै बाहिरियो ।खलिफामा अल्भारो मोराटाको गोलमा स्पेनले ११ औं मिनेटमा अग्रता लिए पनि रित्सु डोआनले ४८ र आयो तानाकाले ५१ औं मिनेटमा गोल गर्दै जापानलाई सनसनीपूर्ण जित दिलाएका थिए ।अल बायतमा सेर्गे गिनाब्रीको गोलमा १० औं मिनेटमै जर्मनी अगाडि बढेको थियो । येत्सिन तेजेडाले ५८ मिनेटमा गोल गर्दै कोस्टारिकालाई बराबरीमा पुऱ्याए । बल रोक्ने प्रयासमा जर्मन गोलकिपर म्यानुएल नोयले आफ्नै पोष्टमा गोल गरेपछि ७० औं मिनेटमा कोस्टारिकाले २–१ को अग्रता लिएको थियो । काई हाभर्जले ७३ र ८५ तथा निकलस फुलक्रुगले ८९ औं मिनेटमा गोल गरेपछि जर्मनीले ४–२ को जित निकाल्यो । तर, त्यो जितको अन्तर जर्मनीलाई अन्तिम १६ मा पुऱ्याउन पर्याप्त भएन ।समूह चरणको प्रतिस्पर्धाको अन्तिम दिन आज शुक्रबार चार खेल हुँदैछ । यसअघि नै नकआउटमा स्थान पक्का गरिसकेको पोर्चुगलले समूह एच मा दक्षिण कोरियाविरुद्ध खेल्दै छ भने उरुग्वेले घानाको सामना गर्दै छ । एक खेलअघि नै अन्तिम १६ मा स्थान बनाएको ब्राजिलले क्यामरुनविरुद्ध खेल्दैछ । समूह जी को अर्को खेलमा स्वीजरल्यान्ड र सर्विया भिड्दै छन् ।